ปู่ของผมเป็นช่างทำรองเท้า
ในสมัยก่อน ปู่ผมตัดรองเท้าตามสั่ง
ผมไม่เคยเจอปู่หรอกครับ
ปู่เสียชีวิตในเหตุการณ์สังหารหมู่ชาวยิว
แต่ผมสืบทอดความรัก ในงานประดิษฐ์รองเท้าของปู่มา
แม้ว่าศาสตร์นี้จะเหลืออยู่ไม่มากแล้ว
แม้ว่าการปฏิวัติอุตสาหกรรม
จะทำให้มนุษยชาติพัฒนาขึ้นอย่างมาก
แต่ก็ทำให้ทักษะอย่างหนึ่งหายไป
เป็นทักษะที่ปู่ของผมรักยิ่ง
และมันกำลังเสื่อมถอยลงอย่างที่ทราบกัน
แต่สิ่งที่กล่าวมาทั้งหมดนั้นกำลังจะ เปลี่ยนไปด้วยการพิมพ์ 3 มิติ
ทั้งหมดเริ่มต้นจากสิ่งนี้
ของชิ้นแรกสุด
ที่ถูกพิมพ์ออกมา
มันอายุมากกว่า TED นิดหน่อย
พิมพ์ขึ้นมาเมื่อปี 1983
โดย ชัค ฮัลล์ (Chuck Hull)
ซึ่งเป็นผู้คิดค้นการพิมพ์ 3 มิติ
แต่สิ่งที่ผมอยากจะบอกกับพวกคุณในวันนี้
แนวคิดที่ยิ่งใหญ่ที่ผมอยากจะคุยกับคุณ
ไม่ใช่เรื่องที่ว่า การพิมพ์ 3 มิติ
จะผลักดันให้เราไปสู่อนาคต
แต่เป็นเรื่องที่ การพิมพ์ 3 มิติ
จะเชื่อมโยงเรากับสิ่งที่เราได้รับสืบทอดมา
และจะนำมาซึ่งยุคสมัยใหม่
แห่งการกระจายการผลิตสู่ท้องถิ่น
ซึ่งอยู่บนพื้นฐานของ
การประดิษฐ์แบบดิจิตอล
ลองนึกถึงประโยชน์ต่าง ๆ สิครับ
พวกคุณทุกคนทราบขนาดรองเท้าตัวเอง
แต่มีกี่คนครับที่ทราบขนาดของ
ดั้งจมูกของคุณเอง
หรือทราบว่าขมับของคุณห่างกันเท่าไร
ใครทราบบ้างครับ
คงจะดีมากเลยใช่มั้ยครับ
ถ้าเป็นครั้งแรกที่คุณจะมีแว่น
ที่ขนาดพอดีกับคุณเป๊ะ
และยังไม่ต้องมีข้อต่อด้วย
ดังนั้น ก็จะไม่มีปัญหาข้อต่อขาแว่นหัก
แต่การใช้ประโยชน์จากการพิมพ์ 3 มิตินั้น
ไปไกลกว่าปลายจมูกเรามากนัก
ตอนที่ผมพบอะแมนดาครั้งแรกนั้น
เธอยืนได้แล้วและเดินได้นิดหน่อยด้วย
แม้จะเป็นอัมพาตตั้งแต่ช่วงเอวลงไปก็ตาม
แต่เธอบ่นให้ผมฟังว่า ชุดของเธอนั้น
ใส่ไม่สบายเลย
มันเป็นชุดแบบหุ่นยนต์ที่สวยงาม
ทำโดย เอ็กโซ ไบโอนิคส์ (Ekso Bionics)
แต่มันไม่ได้ถูกสร้างมาสำหรับตัวเธอโดยเฉพาะ
ไม่ได้วัดตัวแล้วสร้าง
เธอจึงขอให้ผมลองทำชุดให้เธอ
ให้ดูเป็นผู้หญิงขึ้นมาหน่อย
ให้สง่างามกว่าเดิมอีกนิด
และมีน้ำหนักเบา
และแบบช่างตัดเสื้อที่ดี
เราเลยคิดว่าเราจะวัดตัวเธอแบบดิจิตอล
แล้วเราก็ทำได้ เราทำชุดที่ยอดเยี่ยมให้เธอ
เรื่องที่มหัศจรรย์เกี่ยวกับสิ่งที่ผมได้เรียนรู้
จากอะแมนดาก็คือ เมื่อได้เห็นการพิมพ์ 3 มิติ
ส่วนมากเราก็จะพูดว่า
นี่จะมาแทนที่วิธีการเดิม ๆ ที่เราทำอยู่
แต่อะแมนดาเห็นแล้วก็พูดว่า
นี่เป็นโอกาสสำหรับฉัน
ที่จะกลับมาทรงตัวอย่างสมดุลอีกครั้ง
ที่จะกลับมาเป็นเหมือนอย่างเดิม
แล้วรู้อะไรมั้ยครับ เธอไม่ได้ยืนอยู่นิ่ง ๆ
ตอนนี้เธออยากใส่ส้นสูงแล้วครับ
มันไม่ได้หยุดอยู่แค่นั้น
การพิมพ์ 3 มิติกำลังเปลี่ยนแปลง
อุปกรณ์การแพทย์เฉพาะตัวที่เรารู้จักกันดี
มีตั้งแต่เสื้อเกราะดัดหลังแบบใหม่
ที่ทั้งสวย คงรูป และระบายอากาศได้
ไปจนถึงที่อุดฟันนับล้านชิ้น
แล้วก็ที่พยุงขาแบบสวย ๆ
สำหรับคนแขนขาพิการ
เป็นอีกโอกาสที่จะได้กลับไปมีความสุข
กับการทรงตัวอย่างสมดุลได้อีกครั้ง
ส่วนพวกเราที่นั่งกันอยู่ที่นี่
คุณจะสามารถดัดฟันได้โดยไม่มีลวด
ด้วยที่จัดฟันแบบใส
หรือมีที่อุดฟันแบบใส
เครื่องช่วยฟังที่ใส่ในหูอีกเป็นล้าน ๆ ชิ้น
เดี๋ยวนี้ทำด้วยการพิมพ์ 3 มิติแล้วครับ
วันนี้คนเป็นล้าน ๆ ได้ใช้ประโยชน์
จากอุปกรณ์เหล่านี้
แล้วการเปลี่ยนข้อเข่าเทียมทั้งข้อล่ะ
ตัดให้พอดีตามที่วัดร่างกายของคุณได้
โดยทั้งอุปกรณ์และตัวอย่างพิมพ์ 3 มิติทั้งหมด
จีอี (G.E.) ใช้การพิมพ์ 3 มิติ
ในการทำเครื่องยนต์ LEAP รุ่นต่อไป
ที่จะประหยัดน้ำมันได้มากถึง
ประมาณ 15 เปอร์เซ็นต์
ทำให้สายการบินลดค่าใช้จ่าย
ได้ถึงราว ๆ 14 ล้านเหรียญสหรัฐ
ดีสำหรับจีอีใช่มั้ยครับ
ดีสำหรับลูกค้า และสิ่งแวดล้อมด้วย
แต่ว่าข่าวดียิ่งกว่านั้นก็คือ
เทคโนโลยีนี้ไม่ได้สงวนไว้เฉพาะ
บริษัทที่ร่ำรวยอีกต่อไปแล้ว
แพลเนทารี รีซอร์เซส (Planetary Resrouces)
กำลังจะเริ่มการสำรวจอวกาศ
จะส่งยานสำรวจอวกาศ ลำแรกออกไปภายในปีนี้
ขนาดของมันแค่เสี้ยวหนึ่ง ของยานอวกาศของนาซ่า (NASA)
และราคาก็ถูกกว่ามาก
สร้างขึ้นมาโดยใช้ชิ้นส่วนที่ เคลื่อนที่ได้เพียงไม่กี่ชิ้น
และกำลังจะถูกส่งออกไปยังอวกาศในปีนี้
ส่วนทางกูเกิลก็กำลังทำโครงการที่ท้าทายยิ่ง
เพื่อโทรศัพท์แบบประกอบชิ้นส่วน โครงการอารา (Ara)
เป็นสิ่งจะที่เป็นไปได้เนื่องจากการพัฒนา
การพิมพ์ 3 มิติความเร็วสูง และเป็นครั้งแรก
ที่จะนำมาใช้ผลิตชิ้นส่วนที่ใช้งานได้
สำหรับโทรศัพท์นี้
เป็นสิ่งมหัศจรรรย์ที่เกิดขึ้นได้ เพราะการพิมพ์ 3 มิติ
มาดูเรื่องอาหารบ้าง
ถ้าเป็นครั้งแรก ที่เราสามารถ
ทำอาหารที่น่าอร่อยมาก ๆ
เหมือนกับเจ้าหมี TED
ที่รับประทานได้แบบนี้ล่ะ
แล้วถ้าเราสามารถสร้างประสบการณ์ใหม่
เหมือนการเสิร์ฟเหล้าหวานที่คุณเห็น
ที่เป็นการพิมพ์ 3 มิติทั้งหมดนั่นล่ะ
และถ้าเราสามารถใส่ส่วนประกอบอาหาร
รวมทั้งสีสันและเครื่องปรุงรสได้ในอาหารทุกคำ
ซึ่งหมายความว่าจะมีอาหารที่ไม่เพียงแต่อร่อย
แต่ยังมีคุณค่าทางอาหารที่เหมาะกับเรา
ขายอยู่ทุกหัวมุมด้วยล่ะ
สิ่งเหล่านี้เองทำให้ผมเข้าใจถึง สิ่งที่สำคัญยิ่งของการพิมพ์ 3 มิติ
การพิมพ์ 3 มิติไม่มีความซับซ้อน
เครื่องพิมพ์มันไม่สนหรอกว่า
มันกำลังพิมพ์อะไรที่มีรูปร่างพื้น ๆ
หรือพิมพ์อะไรที่มีรูปร่างซับซ้อนอยู่
นี่เป็นสิ่งที่เปลี่ยนโฉมการออกแบบ
และการผลิตที่เราคุ้นเคยไปโดยสิ้นเชิง
หลายคนคิดว่าการพิมพ์ 3 มิติ
จะเป็นจุดจบของการผลิตแบบเดิม
แต่ผมคิดว่านี่เป็นโอกาสที่จะ
วางเทคโลโลยีแห่งอนาคตลงในมือคนหนุ่มสาว
ที่จะทำให้เพิ่มโอกาสทางการทำงาน
อย่างมากมายมหาศาล
และด้วยสิ่งนี้
ใคร ๆ ก็สามารถเป็นช่างมืออาชีพ
และผู้ผลิตมืออาชีพได้
มันจะเป็นเครื่องมือชนิดใหม่
ใช่ว่าทุก ๆ คนจะใช้โปรแกรมแคด (CAD) เป็น
ดังนั้นเราจึงกำลังพัฒนาอุปกรณ์
ที่ใช้การรับรู้และการสัมผัส
ซึ่งจะทำให้คุณสามารถจับต้อง
และสัมผัสงานออกแบบของคุณได้
เหมือนกับว่ากำลังปั้นดินน้ำมันดิจิตอล
และขณะที่คุณกำลังปั้นอยู่นั้น
เราก็จะพัฒนาสิ่งที่สามารถ
ถ่ายรูปสิ่งของและพิมพ์ออกมาได้ทันที
ซึ่งจะช่วยให้สร้างสื่อต่าง ๆ ได้ง่ายขึ้น
แต่เรื่องที่ไม่น่าเชื่อเหล่านี้
ก็จะมาพร้อมกับสิ่งที่ไม่พีงปรารถนา
เช่น จะมีการปลอมแปลงเพิ่มขึ้นมาก
และจะมีการละเมิดสิทธิ์กันมากมาย
หลาย ๆ คนถามผมว่า
เราจะได้มีเครื่องพิมพ์ 3 มิติกันทุกบ้านหรือเปล่า
ซึ่งผมว่านั่นเป็นคำถามที่ผิด
ที่ถูกต้องน่าจะถามว่า
การพิมพ์ 3 มิติจะเปลี่ยนแปลงชีวิตเรายังไงบ้าง
หรืออีกนัยหนึ่ง เครื่องพิมพ์ 3 มิติ
ควรจะอยู่ในห้องไหนของบ้านเราดี
สิ่งที่คุณได้เห็นทั้งหมดนี้
ล้วนสร้างจากการพิมพ์ 3 มิติทั้งนั้น
รวมทั้งรองเท้าคู่นี้
ซึ่งแสดงในงานอันสเตอร์ดัมแฟชันโชว์
นี่ไม่ใช่รองเท้าที่ปู่ของผมทำ
แต่ก็เป็นรองเท้าที่แสดงถึง
ความรักของปู่ในงานการผลิตสำหรับท้องถิ่น
ที่สืบต่อมา
ปู่ผมไม่ทันได้เห็นไนกี้ (Nike)
พิมพ์ปุ่มสตั๊ดให้การแข่งขันซุเปอร์โบวล์
พ่อผมก็ไม่ได้อยู่เห็นผมสวมรองเท้า
ที่ทำขึ้นจากการพิมพ์ 3 มิติคู่นี้
ท่านจากไปเมื่อ 3 ปีก่อน
แต่ชัค ฮัลล์ ผู้ประดิษฐ์สิ่งเหล่านี้ขึ้นมา
อยู่ที่นี่ในห้องนี้ด้วยในวันนี้
ผมต้องขอบคุณเขา
ต้องขอบคุณสิ่งที่เขาสร้างขึ้นมา
ก็คงพอพูดได้ว่า ผมก็เป็นช่างทำรองเท้า
และด้วยการสวมรองเท้าคู่นี้
ผมกำลังแสดงความเคารพต่ออดีตของผม
และสร้างสรรค์อนาคตไปพร้อมกัน
ขอบคุณครับ
(เสียงปรบมือ)